অনশনরত দাল্লেওয়ালের চিকিৎসায় সুপ্রিম কোর্টকে বার্তা আন্দোলনকারীকে কৃষকদের

নয়াদিল্লি: মোদি সরকারের দিকে চ্যালেঞ্জ ছুঁড়ে কৃষক আন্দোলনের জেরে উত্তপ্ত পঞ্জাব সীমান্তের শম্ভু সীমান্ত। আমরণ অনশনে রয়েছেন কৃষকনেতা জগজিত সিং দাল্লেওয়াল। এবার আন্দোলনকারী কৃষকদের পক্ষ থেকে সুপ্রিম কোর্টকে জানানো হল কেন্দ্র আলোচনায় রাজি থাকলে দাল্লেওয়াল চিকিৎসা নেবেন।

শস্যের ন্যূনতম সহায়ক মূল্য নির্ধারণের দাবিতে আন্দোলনরত কৃষক নেতা জগজিৎ সিং দাল্লেওয়াল আমৃত্যু অনশন চালাচ্ছেন। তাঁকে চিকিৎসা পরিষেবা দেওয়ার জন্য পঞ্জাব সরকারকে সুপ্রিম কোর্ট নির্দেশ দেওয়া সত্ত্বেও তা কার্যকর হয়নি। সেই সূত্রে পঞ্জাব সরকারের বিরুদ্ধে আদালত অবমাননার মামলা। রাজ্যের মুখ্যসচিব ও ডিজিপিকে তলব করেছে আদালত।

আরও পড়ুন-মহিলাদের না নিয়ে স্টপেজ ছেড়ে যেতে পারবে না বাস, প্রয়োজনে সাসপেন্ড: অতিশী

আন্দোলনকারী কৃষকদের দাবি, কেন্দ্রীয় সরকার তাদের সঙ্গে আলোচনায় রাজি হলে তবেই দাল্লেওয়াল চিকিৎসা নেবেন। রাজ্যের আইনজীবী সুপ্রিম কোর্টকে এ কথা জানান।

তিনি আরও জানান, আদালতের নির্দেশ পালন করার স্বার্থে প্রায় ৭ হাজার নিরাপত্তা বাহিনী সহ সরকারি আধিকারিকরা প্রতিবাদ স্থলের আশেপাশে হাজির হয়েছিলেন। কিন্তু মঙ্গলবার কৃষক সংগঠনের ডাকা পঞ্জাব বনধের জন্য পরিস্থিতি অনুকূল ছিল না। নির্দেশ পালনের জন্য আরও তিন দিন রাজ্যের তরফে সময় প্রার্থনা। সেই সূত্রে রাজ্যকে পূর্বনির্দেশ পালনের জন্য আরও সময় দিল বিচারপতি সূর্য কান্ত ও বিচারপতি সুধাংশু ধুলিয়ার ডিভিশন বেঞ্চ। ২ জানুয়ারি মামলার পরবর্তী শুনানি।

প্রশাসন ও আন্দোলনকারীদের মধ্যে কেমন আলোচনা চলছে, তা নিয়ে আদালত আদৌ চিন্তিত নয়। যদি কোনও সমাধানসূত্র সব পক্ষের কাছে গ্রহণযোগ্য হয়, সেটা নিশ্চয়ই খুশির খবর। কিন্তু আদালত চায়, তার নির্দেশ পালিত হোক। জানিয়েছে ডিভিশন বেঞ্চ।

দেখুন অন্য খবর-